Nihi babauu kpa sɔlemi yami ejakaa níhi nɛ a tsɔɔ mɛ ngɛ Baiblo ɔ mi ɔ wui a bua. Mɛni he je mɔ nɛ e sa nɛ o ya Kristofohi a kpehi nɛ Yehowa Odasefohi peeɔ ɔ? Mɛni o maa na ngɛ lejɛ ɔ?
O bua maa jɔ ngɛ nihi nɛ a suɔ nihi nɛ a susuɔ nɔ he ɔ a kpɛti. Blema a, a to Kristofohi a he blɔ nya kɛ wo asafohi a mi, a kpeɔ kɛ jaa Mawu, a kaseɔ Ngmami ɔ, nɛ a woɔ a sibi he wami. (Hebri Bi 10:24, 25) A buaa a he nya ngɛ suɔmi mi, nɛ a nuɔ he kaa a ngɛ a huɛmɛ nitsɛnitsɛ nɛ ji, a nyɛmimɛ nyumuhi kɛ yihi a kpɛti. (2 Tesalonika Bi 1:3; 3 Yohane 14) Wɔ hu wa peeɔ wa níhi kaa Kristofohi nɛ a hi si blema a, nɛ wa náa bua jɔmi.
O maa na kaa ke o kɛ Baiblo sisi tomi mlaahi tsu ní ɔ, o ma ná he se. Kaa bɔ nɛ a peeɔ blema a, mwɔnɛ ɔ hu nyumuhi, kɛ yihi, kɛ jokuɛwi tsuo buaa a he nya ngɛ he kake. Nihi nɛ a le ní tsɔɔmi saminya a ngɔɔ Baiblo ɔ kɛ yeɔ bua wɔ konɛ waa le bɔ nɛ waa kɛ Baiblo sisi tomi mlaahi ma tsu ní ngɛ wa si himi mi daa ligbi ha. (5 Mose 31:12; Nehemia 8:8) Tue buli ɔmɛ a ti nɔ tsuaa nɔ ko ma nyɛ ma ha sanehi nɛ a biɔ ɔ heto, nɛ e kɛ e he ma nyɛ maa wo lahi nɛ a laa a mi, nɛ enɛ ɔ haa nɛ wa nyɛɔ jeɔ Kristofohi a hɛ nɔ kami nɛ wa ngɛ ɔ kpo.
O maa na kaa hemi kɛ yemi nɛ o ngɛ ngɛ Mawu mi ɔ mi maa wa. Bɔfo Paulo de asafohi nɛ hi si ngɛ e be ɔ mi ɔ a kpɛti kake ke: 'I suɔ kaa ma na nyɛ konɛ i kɛ nyɛ tsuo waa ngɔ hemi kɛ yemi nɛ wa ngɛ ɔ kɛ wo wa sibi he wami.' (Roma Bi 1:11, 12) Ke wa ya kpehi ɔ, wa nyɛmimɛ Kristofohi nɛ waa kɛ mɛ pɔɔ ní sɛɛmi kpitikpiti ɔ haa nɛ wa hemi kɛ yemi nɛ wa ngɛ, kɛ wa yi mi kpɔ nɛ wa mwɔ kaa waa kɛ Baiblo sisi tomi mlaahi ma tsu ní ɔ mi waa.
Wa ngɛ mo nine fɔe nɛ o ba asafo mi kpe nɛ a maa pee ɔ konɛ mo nitsɛ o ba na bɔ nɛ níhi yaa nɔ ha. Wa ma nya o he kɛ bua jɔmi. Ke o ba kpehi tsuo nɛ wa peeɔ ɔ, a be nɔ́ ko hee ngɛ o dɛ.
Mɛnɔmɛ a nɔ hyɛmi nɔ́ se wa nyɛɛɔ kɛ peeɔ wa asafo mi kpehi?
Ke wa ya Kristofohi a kpehi ɔ, mɛni se wa ma nyɛ ma ná?